《枕上忆礼用黄文学》
明代·周是修

旅枕春夜长，雨声绕松屋。窗虚罗幌寂，轻飙动馀烛。

展转寐不成，幽思溢中曲。嗟彼同心人，言貌温且淑。

别兹良已久，欢晤靡可复。迢迢云山青，沈沈江水绿。

握手当何时，还来尽忠告。

作者简介：（1354—1402）明江西泰和人，名德，以字行。少孤力学，洪武末举明经，为霍丘县学训导，建文间为衡王府纪善，留京师，预翰林纂修。好荐士，屡陈国家大计。燕兵入京城，自经于应天府学尊经阁。尝辑古今忠节事为《观感录》。